Det meste af familien Jensen fra Aalborg er i dag rundt i nabolaget for at samle ind til Børns Vilkår. Det er far Mads, Bianca på syv, Malou på fem og Olivia på tre. Børns Vilkår er dem, der har BørneTelefonen som sidste år havde rekordmange samtaler. Det blev til hele 60.000 samtaler sidste år. Indsamlingen denne søndag skal sikre, at flere børn og unge kan komme igennem på telefonen eller komme til unge-rådgivningen HØRT. - Jeg synes, det er rigtig rart at kunne være med til at hjælpe andre. Og der er flere og flere børn og unge, der mistrives, så det her med børnetelefonen og Børns Vilkår, det synes vi, er et godt formål, og det er jo børnene her det drejer sig om, siger Mads Bæk Jensen, der til daglig er bygningsingeniør i Aalborg. Hvordan taler du med dine børn om, hvad det er, I laver i dag? - Vi prøver at tage en snak om, hvorfor vi samler ind og hvad vi samler ind til, og at det måske ikke er alle, der har det lige så godt, som vi lige umiddelbart har, forklarer han. Se hele indslaget herunder.
Rekordmange har meldt sig som indsamlere for Børns Vilkår i år.